Virallinen lehti nro C 102 , 03/04/1998 s. 0051



KIRJALLINEN KYSYMYS E-2506/97 komissiolle esittäjä(t): Laura González Álvarez (GUE/NGL), Alonso Puerta (GUE/NGL), Pedro Marset Campos (GUE/NGL) ja María Sornosa Martínez (GUE/NGL) (18. heinäkuuta 1997) Aihe: Ympäristön raiskaaminen Picos de Europan luonnonpuistossa (Espanja) Picos de Europan luonnonpuiston ekosysteemi on ainoalaatuinen maanosassamme. Tässä arvokkaassa luonnonympäristössä elää useita sukupuuttoon kuolemassa olevia lajeja ja sen metsissä asustaa Euroopan viimeisimpiä ruskeakarhukantoja. Tällä hetkellä tätä ekologisesti erittäin arvokasta aluetta uhkaa kolmen maantien, kahden köysiradan ja kahden pienen vedenottokeskuksen rakentaminen. Nämä hankkeet ovat joitakin esimerkkejä tilanteen vakavasta huononemisesta ja ympäristönsuojelun puuttumisesta, joka tällä hetkellä on kohdannut Picos de Europan luonnonpuiston maisemaa sekä kasvi- ja eläinkuntaa. 1. Onko komissio tietoinen tästä ympäristön raiskaamisesta, joka uhkaa Picos de Europaa? 2. Voiko komissio selvittää, saavatko nämä hankkeet varoja Euroopan unionin rakennetoimista? 3. Mihin toimiin komissio voi ryhtyä varmistaakseen, että Espanjan viranomaiset noudattavat yhteisön lainsäädäntöä ympäristöön ja varsinkin seuraaviin direktiiveihin kuuluvissa asioissa: a) tiettyjen julkisten ja yksityisten hankkeiden ympäristövaikutusten arvioinnista annettu direktiivi 85/337/ETY ((EYVL L 175, 5.7.1985, s. 40. )) b)luonnonympäristön sekä luonnonvaraisten kasvi- ja eläinkunnan säilyttämisestä annettu direktiivi 92/43/ETY ((EYVL L 206, 22.7.1992, s. 7. ))? 4. Ottaen huomioon, että Picos de Europan luonnonpuisto saa osakseen suurta suojelua, niin voiko komissio selvittää, onko tämä luontopaikka sisällytetty Euroopan luontoalueisiin, jotka elinympäristöstä annetun direktiivin 92/43/ETY mukaisesti muodostavat lähitulevaisuudessa Natura 2000 -verkon? Olisimme kiitollisia, jos komissio välittää meille kaikki tiedot, jotka asian osalta on saatavissa Espanjan viranomaisilta. Komission jäsenen Ritt Bjerregaardin komission puolesta antama vastaus (13. lokakuuta 1997) 1. Komissio ei ole tiennyt parlamentin jäsenten ilmoittamista hankkeista. 2. Yhteisö ei osallistu parlamentin jäsenten mainitsemien hankkeiden rahoittamiseen. 3. Komissio pyrkii aina varmistamaan yhteisön lain noudattamisen niiden tehtävien puitteissa, jotka sille on uskottu Euroopan yhteisön perustamissopimuksen 155 artiklassa. Niistä erilaisisista välineistä, jotka komissio on saanut käyttöönsä suoriutuakseen tehtävästään, se käyttää tarvittaessa Euroopan yhteisön perustamissopimuksen 169 artiklassa määrättyä menettelytapaa. 4. Espanjan viranomaiset eivät ole vielä ilmoittaneet komissiolle täydellistä listaa neuvoston direktiivin 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, nojalla luokiteltavista luontotyypeistä. Tästä syystä komissio on aloittanut rikkomisesta johtuvan menettelyn Espanjaa vastaan Euroopan yhteisön perustamissopimuksen 169 artiklan mukaisesti ((Tapaus 95/2231. )). On kuitenkin huomioitava, että Espanjan viranomaiset ovat luokitelleet ainakin osan kyseessä olevasta alueesta lintujen erityissuojelualueeksi neuvoston direktiivin 79/409/ETY, annettu 2 päivänä huhtikuuta 1979, luonnonvaraisten lintujen suojelusta ((EYVL L 103, 25.4.1979. )), mukaisesti. Direktiivin 92/43/ETY 3 artiklan mukaisesti jäsenvaltioiden direktiivin 79/409/ETY nojalla luokittelemat erityissuojelualueet kuuluvat Natura 2000 -verkostoon. Direktiivin 92/43/ETY 7 artiklan mukaisesti, tämän direktiivin 6 artiklan kappaleita 2, 3 ja 4 sovelletaan lintujen erityissuojelualueisiin. Tämä artikla velvoittaa jäsenvaltiot toteuttamaan tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin.